ค้านภาษีใหม่สรรพสามิต
ผู้ผลิตไม่เห็นด้วยให้เปิดเผยความลับโครงสร้างราคาขายปลีก
17 ต.ค. 2559

ผู้ผลิตไม่เห็นด้วยให้เปิดเผยความลับโครงสร้างราคาขายปลีก
โพสต์ทูเดย์ - ผู้ประกอบการผวาภาษีสรรพสามิตใหม่ล้วงความลับโครงสร้างราคาขายปลีก รวมตัวเสนอ สนช.แก้ไขก่อนกฎหมายคลอด 
แหล่งข่าวจากกระทรวงการคลัง เปิดเผยว่า ภาคเอกชนผู้ประกอบการที่ผลิตสินค้าและต้องเสียภาษีสรรพสามิต ได้ทำหนังสือถึงกรรมาธิการพิจารณาร่าง พ.ร.บ.กรมสรรพสามิต ที่อยู่ระหว่างการพิจารณาในวาระ 2 ของสภานิติบัญญัติแห่งชาติ (สนช.) ไม่เห็นด้วยที่ร่างกฎหมายให้มีการยื่นโครงสร้างราคาขายปลีกแนะนำสินค้าให้อธิบดีกรมสรรพสามิตพิจารณา เพราะถือเป็นความลับสำคัญของผู้ประกอบการ
“ผู้ผลิตสุรา เบียร์ บุหรี่ เครื่องดื่ม ไม่เห็นด้วยกับร่างกฎหมายดังกล่าวที่มีการแก้ไขในชั้นกรรมาธิการ และได้ผ่านการพิจารณาของ สนช.ในวาระแรกไปแล้ว จึงได้ทำหนังสือถึงกรรมาธิการให้มีการแก้ไขยกเลิกในส่วนดังกล่าว” แหล่งข่าวกระทรวงการคลัง เปิดเผย
สำหรับร่าง พ.ร.บ.ภาษีสรรพสามิต ได้มีการนำร่างกฎหมาย 7 ฉบับ ของกรมสรรพสามิต มาไว้รวมกันฉบับเดียว โดยมีสาระสำคัญให้เปลี่ยนฐานราคาการเก็บภาษี จากราคาหน้าโรงงาน หรือราคาสำแดงนำเข้า มาเป็นราคาขายปลีกแนะนำเท่านั้น
อย่างไรก็ตาม เมื่อร่างกฎหมายดังกล่าวผ่านความเห็นชอบจากคณะรัฐมนตรี (ครม.) ไปสู่ชั้นการพิจารณาของคณะกรรมการกฤษฎีกา ได้มีการเพิ่มเติมถ้อยคำว่า ราคาขายปลีกแนะนำให้คำนวณจากต้นทุนการผลิต ค่าบริหารจัดการ และกำไรมาตรฐาน ซึ่งเป็นเรื่องจะมีปัญหาการตีความตามมาภายหลังว่า ค่าบริหารจัดการคิดจากอะไรบ้าง หรือกำไรมาตรฐานคือเท่าไร เป็นต้น
นอกจากนี้ ร่างกฎหมายยังกำหนดว่า ราคาขายปลีกแนะนำต้องไม่ต่ำกว่าราคาขายต่อผู้บริโภคทั่วไปรายสุดท้ายในตลาดปกติ หากไม่สอดคล้องกับความเป็นจริงหรือไม่เป็นไปตามกลไกตลาด อธิบดีกรมสรรพสามิตมีอำนาจประกาศราคาขายปลีกสินค้านั้นเพื่อใช้เป็นฐานการเก็บภาษีได้ ซึ่งผู้ประกอบการเห็นว่าจะเป็นการให้เจ้าหน้าที่ใช้ดุลพินิจมากเกินไป ทำให้การเก็บภาษีสรรพสามิตมีปัญหาเหมือนในอดีตที่ผ่านมา
แหล่งข่าวเปิดเผยว่า ประเด็นที่ผู้ประกอบการกังวลมากคือ กฎหมายกำหนดให้ผู้ผลิตหรือผู้นำเข้าต้องแจ้งโครงสร้างราคาขายปลีกแนะนำกับอธิบดีกรมสรรพสามิต ซึ่งเป็นเรื่องที่ไม่เคยทำมาก่อน และในวงการอุตสาหกรรมถือว่า โครงสร้างราคาสินค้าเป็นความลับทางการค้าที่สำคัญ คาดว่า สนช.จะแก้ไขเพื่อไม่ให้กระทบกับผู้ประกอบการ แต่ยังทำในการเก็บภาษีของภาครัฐมีประสิทธิภาพมากขึ้น